title: Komisjoni rakendusmäärus (EL) 2015/833, 28. mai 2015, millega algatatakse uurimine seoses võimaliku kõrvalehoidmisega Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes nõukogu rakendusmäärusega (EL) nr 1238/2013 kehtestatud dumpinguvastastest meetmetest Malaisiast ja Taiwanilt lähetatud kristalsest ränist fotoelektriliste moodulite ja nende põhikomponentide (elementide) impordi kaudu, olenemata sellest, kas need on deklareeritud Malaisiast või Taiwanilt pärinevana või mitte, ning kehtestatakse kõnealuse impordi suhtes registreerimisnõue

text:
               29.5.2015

               ET

               Euroopa Liidu Teataja

               L 132/60

         KOMISJONI RAKENDUSMÄÄRUS (EL) 2015/833,
   28. mai 2015,
   millega algatatakse uurimine seoses võimaliku kõrvalehoidmisega Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes nõukogu rakendusmäärusega (EL) nr 1238/2013 kehtestatud dumpinguvastastest meetmetest Malaisiast ja Taiwanilt lähetatud kristalsest ränist fotoelektriliste moodulite ja nende põhikomponentide (elementide) impordi kaudu, olenemata sellest, kas need on deklareeritud Malaisiast või Taiwanilt pärinevana või mitte, ning kehtestatakse kõnealuse impordi suhtes registreerimisnõue
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi „alusmäärus”), (1) eriti selle artikli 13 lõiget 3 ja artikli 14 lõiget 5,
   pärast liikmesriikide teavitamist
   ning arvestades järgmist:
   A.   TAOTLUS

               (1)

               Euroopa Komisjonile (edaspidi „komisjon”) on esitatud alusmääruse artikli 13 lõike 3 ja artikli 14 lõike 5 kohane taotlus uurida võimalikku kõrvalehoidmist Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes kehtestatud dumpinguvastastest meetmetest ning kehtestada Malaisiast ja Taiwanilt lähetatud kristalsest ränist fotoelektriliste moodulite ja nende põhikomponentide (elementide) impordi suhtes registreerimisnõue olenemata sellest, kas need on deklareeritud Malaisiast või Taiwanilt pärinevana või mitte.

               (2)

               Taotluse esitas 15. aprillil 2015 ettevõtja SolarWorld AG, kes on kristalsest ränist fotoelektriliste moodulite ja nende põhikomponentide (elementide) liidus registreeritud tootja ja seega huvitatud isik alusmääruse artikli 13 lõike 3 tähenduses.

         B.   TOODE

               (3)

               Võimaliku kõrvalehoidmisega seotud toode on kristalsest ränist fotoelektrilised moodulid või paneelid ja kristalsest ränist fotoelektrilistes moodulites või paneelides kasutatavad elemendid (elementide paksus on kuni 400 mikromeetrit), mis kuuluvad CN-koodide ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 ja ex 8541 40 90 alla ning pärinevad või on saadetud Hiina Rahvavabariigist, välja arvatud juhul, kui tegemist on transiittootega üldise tolli- ja kaubanduskokkuleppe (GATT) V artikli tähenduses (edaspidi „vaatlusalune toode”).

               (4)

               Vaatlusaluse toote määratlus ei hõlma järgmisi tooteliike:

                           —

                           päikeselaadijad, mis koosnevad vähem kui kuuest elemendist, on kaasaskantavad ja varustavad seadmeid elektriga või laevad akusid;

                           —

                           kilest fotoelektrilised tooted;

                           —

                           kristalsest ränist fotoelektrilised tooted, mis on püsivalt integreeritud elektriseadmetesse, kui elektriseadmete funktsioon ei ole energia tootmine ning kui need elektriseadmed kasutavad integreeritud kristalsest ränist fotoelektrilisest elemendist (fotoelektrilistest elementidest) saadavat elektrit;

                           —

                           moodulid või paneelid, mille alalispinge väljundis on kuni 50 V ja väljundvõimsus on kuni 50 W ning mida kasutatakse üksnes otseselt akulaadijana sama pinge ja võimsusega süsteemides.

               (5)

               Uurimisalune toode on sama, mis põhjendustes 3 ja 4 määratletud toode, kuid see on lähetatud Malaisiast ja Taiwanilt, olenemata sellest, kas see on deklareeritud Malaisiast või Taiwanilt pärinevana või mitte, ja kuulub praegu samade CN-koodide alla nagu vaatlusalune toodegi (edaspidi „uurimisalune toode”).

         C.   KEHTIVAD MEETMED

               (6)

               Kehtivad meetmed, millest esmapilgul kõrvale hoitakse, on dumpinguvastased meetmed, mis on kehtestatud nõukogu rakendusmäärusega (EL) nr 1238/2013 (2) (edaspidi „kehtivad meetmed”).

         D.   UURIMISE ALGATAMISE PÕHJUSED

               (7)

               Taotluses on esitatud piisavalt tõendeid selle kohta, et Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes kehtestatud dumpinguvastastest meetmetest hoitakse kõrvale, saates uurimisalust toodet Malaisiast või Taiwanilt.

               (8)

               Esitatud tõendid on järgmised.

               (9)

               Taotluses näidatakse, et pärast seda, kui kehtestati meetmed, on Hiina Rahvavabariigi, Malaisia ja Taiwani ekspordis liitu toimunud märgatavad muutused ning sellistele muutustele pole muud põhjust või majanduslikku õigustust kui tollimaksu kehtestamine.

               (10)

               Muutuse põhjuseks näib olevat asjaolu, et vaatlusalust toodet saadetakse liitu Malaisia ja Taiwani kaudu. Uurimine hõlmab aga iga tava, protsessi või toimingut, millel ei ole piisavat nõuetekohast põhjendust või majanduslikku õigustust peale dumpinguvastase tollimaksu kehtestamise.

               (11)

               Lisaks sisaldab taotlus piisavalt tõendeid selle kohta, et vaatlusaluse toote impordi suhtes rakendatavate dumpinguvastaste meetmete parandav mõju on nii koguse kui hinna osas vähenenud. Uurimisalust toodet imporditakse märkimisväärses koguses ja see on ilmselt asendanud vaatlusaluse toote impordi. On piisavalt tõendeid selle kohta, et uurimisalust toodet imporditakse hindadega, mis on madalamad mittekahjustavast hinnast, mis määrati kindlaks praeguste meetmete kehtestamiseni viinud uurimise käigus.

               (12)

               Taotlus sisaldab piisavalt tõendeid selle kohta, et uurimisaluse toote hinnad on varem kindlaks määratud normaalväärtusega võrreldes dumpinguhinnad.

         E.   MENETLUS

               (13)

               Eespool esitatut silmas pidades on komisjon jõudnud järeldusele, et on olemas piisavalt tõendusmaterjali selleks, et algatada uurimine vastavalt alusmääruse artikli 13 lõikele 3 ja kehtestada uurimisaluse toote impordi suhtes registreerimisnõue vastavalt alusmääruse artikli 14 lõikele 5, olenemata sellest, kas tooted on deklareeritud Malaisiast või Taiwanilt pärinevana või mitte.

         a)   Küsimustikud

               (14)

               Selleks et saada uurimise jaoks vajalikuks peetavat teavet, saadab komisjon küsimustikud Malaisias ja Taiwanil asuvatele teadaolevatele eksportijatele/tootjatele ja eksportijate/tootjate ühendustele, Hiina Rahvavabariigis asuvatele teadaolevatele eksportijatele/tootjatele ja eksportijate/tootjate ühendustele, teadaolevatele liidus asuvatele importijatele ja importijate ühendustele ning Hiina Rahvavabariigi, Malaisia ja Taiwani ametiasutustele. Vastavalt vajadusele võib teavet taotleda ka liidu tootmisharult.

               (15)

               Igal juhul peavad kõik huvitatud isikud komisjoniga viivitamatult, kuid mitte hiljem kui käesoleva määruse artiklis 3 sätestatud tähtaja jooksul ühendust võtma ja taotlema küsimustikku käesoleva määruse artikli 3 lõikes 1 ette nähtud tähtaja jooksul, arvestades et käesoleva määruse artikli 3 lõikes 2 ette nähtud tähtaega kohaldatakse kõigi huvitatud isikute suhtes.

               (16)

               Hiina Rahvavabariigi, Malaisia ja Taiwani ametiasutustele teatatakse uurimise alustamisest.

         b)   Teabe kogumine ja huvitatud isikute ärakuulamine

               (17)

               Kõigil huvitatud isikutel palutakse teha kirjalikult teatavaks oma seisukohad ja esitada tõendid. Lisaks sellele võib komisjon huvitatud isikud ära kuulata, kui nad esitavad kirjaliku taotluse, milles on näidatud, et neil on selleks konkreetsed põhjused.

         c)   Impordi vabastamine registreerimisnõudest või meetmetest

               (18)

               Uurimisaluste toodete impordi võib alusmääruse artikli 13 lõike 4 kohaselt vabastada registreerimise kohustusest või meetmetest, kui impordiga ei kaasne meetmetest kõrvalehoidmist.

               (19)

               Kuna võimalik meetmetest kõrvalehoidmine toimub väljaspool liitu, võib alusmääruse artikli 13 lõike 4 kohaselt teha erandeid nendele uurimisaluse toote tootjatele Malaisias ja Taiwanil, kes suudavad tõendada, et nad ei ole seotud (3) ühegi tootjaga, kelle suhtes praegused meetmed (4) kehtivad ning kelle puhul on leitud, et nad ei hoia meetmetest kõrvale alusmääruse artikli 13 lõigete 1 ja 2 tähenduses. Tootjad, kes soovivad vabastust, peaksid käesoleva määruse artikli 3 lõikes 3 esitatud tähtaja jooksul esitama taotluse koos nõuetekohaste tõenditega.

         F.   REGISTREERIMINE

               (20)

               Vastavalt alusmääruse artikli 14 lõikele 5 tuleks uurimisaluse toote impordi suhtes kehtestada registreerimisnõue, tagamaks, et kui uurimise tulemusena tuvastatakse meetmetest kõrvalehoidmine, siis saaks dumpinguvastase tollimaksu sisse nõuda alates kuupäevast, millal Malaisiast ja Taiwanilt saadetud impordi suhtes registreerimisnõue kehtestati.

         G.   TOLLIDEKLARATSIOON

               (21)

               Statistika kristalsest ränist fotoelektriliste moodulite ja nende põhikomponentide (elementide) kohta on sageli esitatud vattides. Kuid nõukogu määruse (EMÜ) nr 2658/87 (5) I lisas kehtestatud kombineeritud nomenklatuuris ei ole kristalsest ränist fotoelektriliste moodulite ja nende põhikomponentide (elementide) jaoks täpsustatud sellist lisaühikut. Seepärast on vaja sätestada, et kilogrammides või tonnides mõõdetud kaalu kõrval esitatakse vabasse ringlusse lubamise deklaratsioonis uurimisaluse toote impordi puhul ka vattide arv. Vattide arv esitatakse TARICi koodide 8541409022, 8541409023, 8541409032 ja 8541409033 puhul.

         H.   TÄHTAJAD

               (22)

               Tõrgeteta asjaajamise huvides tuleks kehtestada tähtajad, mille jooksul

                           —

                           huvitatud isikud saavad endast komisjonile teada anda, esitada oma kirjaliku seisukoha, tagastada täidetud küsimustikud ja esitada muud teavet, mida tuleks uurimisel arvestada;

                           —

                           Malaisias ja Taiwanil asuvad tootjad võivad taotleda vabastust impordi registreerimisest või meetmetest;

                           —

                           huvitatud isikud võivad esitada komisjonile kirjaliku ärakuulamistaotluse.

               (23)

               Tähelepanu juhitakse asjaolule, et enamiku alusmääruses sätestatud menetlusõiguste kasutamine sõltub sellest, kas huvitatud isik on endast käesoleva määruse artiklis 3 sätestatud tähtaja jooksul teatanud.

         I.   KOOSTÖÖSOOVIMATUS

               (24)

               Kui huvitatud isik ei võimalda juurdepääsu vajalikule teabele või ei esita seda ettenähtud tähtaja jooksul või takistab uurimist olulisel määral, võib vastavalt alusmääruse artiklile 18 teha nii negatiivsed kui ka positiivsed järeldused kättesaadavate faktide põhjal.

               (25)

               Kui selgub, et huvitatud isik on esitanud ebaõiget või eksitavat teavet, siis jäetakse selline teave arvesse võtmata ja võidakse toetuda kättesaadavatele faktidele.

               (26)

               Kui huvitatud isik ei tee koostööd või teeb koostööd üksnes osaliselt ning kui järeldused põhinevad seetõttu kättesaadavatel andmetel vastavalt alusmääruse artiklile 18, võib tulemus olla kõnealusele isikule vähem soodne kui koostöö korral.

               (27)

               Elektroonilises vormis koostöö puudumist ei loeta koostööst keeldumiseks, kui huvitatud isik selgitab, et nõutav koostöövorm tooks kaasa ebaratsionaalse lisakoormuse või põhjendamatud lisakulud. Huvitatud isikul tuleb komisjoniga viivitamatult ühendust võtta.

         J.   UURIMISE AJAKAVA

               (28)

               Uurimine viiakse alusmääruse artikli 13 lõike 3 kohaselt lõpule üheksa kuu jooksul pärast käesoleva määruse avaldamist Euroopa Liidu Teatajas.

         K.   ISIKUANDMETE TÖÖTLEMINE

               (29)

               Uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EÜ) nr 45/2001 (6).

         L.   ÄRAKUULAMISE EEST VASTUTAV AMETNIK

               (30)

               Huvitatud isikud võivad kaubandusmenetluses taotleda ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja uurimist korraldavate komisjoni talituste vahel. Ärakuulamise eest vastutav ametnik tegeleb toimikule juurdepääsu taotlustega, vaidlustega dokumentide konfidentsiaalsuse üle, tähtaegade pikendamise taotlustega ja kolmandate isikute ärakuulamistaotlustega. Ärakuulamise eest vastutav ametnik võib korraldada huvitatud isiku ärakuulamise ja olla vahendaja tagamaks, et huvitatud isikud saaksid oma kaitseõigusi täiel määral kasutada.

               (31)

               Taotlus saada ärakuulamise eest vastutava ametniku juures ära kuulatud tuleb esitada kirjalikult ning selles tuleb selgitada taotluse esitamise põhjusi. Küsimuste puhul, mis on seotud uurimise esialgse etapiga, tuleb ärakuulamistaotlus esitada 15 päeva jooksul pärast käesoleva määruse avaldamist Euroopa Liidu Teatajas. Hiljem tuleb ärakuulamistaotlus esitada tähtaja jooksul, mille komisjon määrab kirjavahetuses huvitatud isikutega.

               (32)

               Ärakuulamise eest vastutav ametnik annab võimaluse ka sellisteks ärakuulamisteks, kus osalevad isikud, kes esitavad erinevaid seisukohti ja vastuväiteid muu hulgas sellistes küsimustes nagu kaubandusstruktuuris toimunud muutuste olemasolu, selliste muutuste (eba)piisavad põhjused või majanduslikud õigustused, kehtivate meetmete parandava mõju kahjustamine, dumping võrreldes varem kindlaksmääratud normaalväärtusega.

               (33)

               Lisateave ja kontaktandmed on huvitatud isikutele kättesaadavad kaubanduse peadirektoraadis ärakuulamise eest vastutava ametniku veebilehel: http://ec.europa.eu/trade/trade-policy-and-you/contacts/hearing-officer/,

         ON VASTU VÕTNUD KÄESOLEVA MÄÄRUSE:
   Artikkel 1
   Vastavalt määruse (EÜ) nr 1225/2009 artikli 13 lõikele 3 algatatakse uurimine, et teha kindlaks, kas importides liitu kristalsest ränist fotoelektrilisi mooduleid või paneele ja kristalsest ränist fotoelektrilistes moodulites või paneelides kasutatavaid elemente (elementide paksus on kuni 400 mikromeetrit), mis kuuluvad CN-koodide ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 ja ex 8541 40 90 alla (TARICi koodid 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032, 8541409033), mis on lähetatud Malaisiast ja Taiwanilt, olenemata sellest, kas need on deklareeritud Malaisiast ja Taiwanilt pärinevana või mitte, hoitakse kõrvale rakendusmäärusega (EL) nr 1238/2013 kehtestatud meetmetest.
   Uurimine ei hõlma järgmiste toodete importi liitu:

               —

               päikeselaadijad, mis koosnevad vähem kui kuuest elemendist, on kaasaskantavad ja varustavad seadmeid elektriga või laevad akusid;

               —

               kilest fotoelektrilised tooted;

               —

               kristalsest ränist fotoelektrilised tooted, mis on püsivalt integreeritud elektriseadmetesse, kui elektriseadmete funktsioon ei ole energia tootmine ning kui need elektriseadmed kasutavad integreeritud kristalsest ränist fotoelektrilisest elemendist (fotoelektrilistest elementidest) saadavat elektrit;

               —

               moodulid või paneelid, mille alalispinge väljundis on kuni 50 V ja väljundvõimsus on kuni 50 W ning mida kasutatakse üksnes otseselt akulaadijana sama pinge ja võimsusega süsteemides.

         Artikkel 2
   Tolliasutused võtavad vastavalt määruse (EÜ) nr 1225/2009 artikli 13 lõikele 3 ja artikli 14 lõikele 5 asjakohaseid meetmeid käesoleva määruse artiklis 1 määratletud toote registreerimiseks selle importimisel liitu.
   Registreerimisnõue aegub üheksa kuu möödumisel käesoleva määruse jõustumise kuupäevast.
   Komisjon võib määruse alusel lubada tolliasutustel lõpetada liitu imporditavate toodete registreerimise selliste tootjate puhul, kes on taotlenud registreerimisest vabastamist ja kelle puhul on tehtud kindlaks, et nad täidavad vabastuse nõuded.
   Kui kõnealuste imporditud kristalsest ränist fotoelektriliste moodulite ja nende põhikomponentide (elementide) kohta, mis kuuluvad TARICi koodide 8541409022, 8541409023, 8541409032 ja 8541409033 alla, on esitatud vabasse ringlusse lubamise deklaratsioon, peavad selle deklaratsiooni asjakohases lahtris olema märgitud imporditud kaupade TARICi koodid ja vattide arv.
   Liikmesriigid esitavad komisjonile iga kuu vattide arvu TARICi koodide 8541409022, 8541409023, 8541409032 and 8541409033 puhul.
   Artikkel 3
   1.   Küsimustikke tuleb komisjonilt taotleda 15 päeva jooksul alates käesoleva määruse avaldamisest Euroopa Liidu Teatajas.
   2.   Kõik huvitatud isikud, kes soovivad, et nende märkusi uurimise käigus arvesse võetaks, peavad endast komisjonile teatama ning esitama kirjalikult oma seisukohad ja küsimustiku vastused või mis tahes muu teabe 37 päeva jooksul pärast käesoleva määruse avaldamist Euroopa Liidu Teatajas, kui ei ole sätestatud teisiti.
   3.   Malaisias ja Taiwanil asuvad tootjad, kes taotlevad vabastust registreerimisnõudest või meetmetest, peavad esitama taotluse koos nõuetekohaste tõenditega sama 37-päevase tähtaja jooksul.
   4.   Huvitatud isikud võivad sama 37-päevase tähtaja jooksul taotleda komisjonilt ärakuulamist.
   5.   Komisjonile kaubanduskaitset käsitlevateks uurimisteks esitatava autoriõiguste alla käiva teabe kasutamiseks peavad loa andma autoriõiguste omajad. Enne kolmanda isiku autoriõigustega kaitstud teabe ja/või andmete esitamist komisjonile peavad huvitatud isikud saama autoriõiguse omajalt spetsiaalse loa, mis sõnaselgelt võimaldab a) komisjonil kõnealust teavet ja andmeid käesolevas kaubanduse kaitsemeetmetega seotud menetluses kasutada, k.a selle avaldamine Euroopa Liidu Teatajas, ja b) esitada huvitatud isikutele teavet ja/või andmeid käesolevas uurimises kasutamiseks.
   6.   Kõik kirjalikud esildised, sealhulgas käesolevas komisjoni määruses nõutud teave, täidetud küsimustikud ja kirjavahetus, mida huvitatud isikud paluvad käsitleda konfidentsiaalsena, peavad olema märgistatud sõnaga „Limited” (7). Kui taotletakse konfidentsiaalset kohtlemist, peavad huvitatud isikud seda põhjendama vastavalt määruse (EÜ) nr 1225/2009 artikli 19 lõikele 1.
   7.   Sõnaga „Limited” (piiratud kasutusega versioon) märgistatud teavet edastavad huvitatud isikud on määruse (EÜ) nr 1225/2009 artikli 19 lõike 2 kohaselt kohustatud esitama teabe mittekonfidentsiaalse kokkuvõtte, millel on märge „For inspection by interested parties” (tutvumiseks huvitatud isikutele). Need kokkuvõtted peavad olema piisavalt üksikasjalikud, et konfidentsiaalselt esitatud teabe sisust oleks võimalik vajalikul määral aru saada. Kui konfidentsiaalset teavet edastav huvitatud isik ei esita nõutava vormi ja kvaliteediga mittekonfidentsiaalset kokkuvõtet, võib sellise konfidentsiaalse teabe jätta arvesse võtmata, v.a juhul, kui huvitatud isikud suudavad tõendada, et selline teave ei võimalda kokkuvõtte tegemist. Selliste erandlike asjaolude puhul tuleb esitada põhjendused, miks kokkuvõtet ei ole võimalik teha.
   8.   Huvitatud isikutel palutakse esitada kõik esildised ja taotlused e-posti teel, sealhulgas ka skaneeritud volikirjad ja sertifikaadid, välja arvatud mahukad vastused, mis tuleb esitada CD-ROMil või DVD-l käsipostiga või tähitud kirjaga. E-posti kasutamine tähendab, et huvitatud isikud on nõus elektroonilise edastamise suhtes kohaldatavate eeskirjadega, mis on esitatud dokumendis „KIRJAVAHETUS EUROOPA KOMISJONIGA KAUBANDUSE KAITSEMEETMETEGA SEOTUD UURIMISTES” ja on avaldatud kaubanduse peadirektoraadi veebisaidil: http://trade.ec.europa.eu/doclib/docs/2014/june/tradoc_152569.pdf. Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad sõnaselgelt soovi saada kõik dokumendid komisjonilt teiste sidevahendite kaudu või kui dokumendi laad nõuab selle saatmist tähitud kirjaga. Täiendavaid reegleid ja lisateavet komisjoniga suhtlemise kohta, sh teavet e-posti teel esitatud esildiste suhtes kehtivate põhimõtete kohta, leiavad huvitatud isikud eespool osutatud huvitatud isikutega suhtlemise juhendist.
   9.   Komisjoni postiaadress:

               European Commission

               Directorate General for Trade

               Directorate H

               Office: CHAR 04/039

               1040 Bruxelles/Brussel

               BELGIQUE/BELGIË

               E-post: TRADE-SP-AC-DUMPING-MY-TW@ec.europa.eu

         Artikkel 4
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 28. mai 2015

            Komisjoni nimel

            president

         Jean-Claude JUNCKER

      (1)  ELT L 343, 22.12.2009, lk 51.

      (2)  Nõukogu rakendusmäärus (EL) nr 1238/2013, 2. detsember 2013, millega kehtestatakse lõplikud dumpinguvastased meetmed Hiina Rahvavabariigist pärit või sealt saadetud kristalsest ränist fotoelektriliste moodulite ja nende põhikomponentide (elementide) impordi suhtes ning nõutakse lõplikult sisse nimetatud impordi suhtes kehtestatud ajutine tollimaks (ELT L 325, 5.12.2013, lk 1).

      (3)  Vastavalt komisjoni määruse (EMÜ) nr 2454/93 (millega kehtestatakse ühenduse tolliseadustiku rakendussätted) artiklile 143 käsitatakse isikuid üksteisega seotuna ainult siis, kui: a) nad on üksteise äriühingute ametiisikud või juhatuse liikmed; b) nad on õiguslikult seisundilt äripartnerid; c) nende vahel on töösuhe; d) üks isik otse või kaudselt omab, kontrollib või valdab 5 % või rohkem mõlema poole kõigist emiteeritud hääleõiguslikest osadest või aktsiatest; e) üks nendest kontrollib otseselt või kaudselt teist; f) kolmas isik kontrollib otseselt või kaudselt mõlemaid; g) nad koos kontrollivad otseselt või kaudselt kolmandat isikut; või h) nad on ühe ja sama perekonna liikmed. Isikud loetakse ühe ja sama perekonna liikmeteks ainult siis, kui nad on sugulussuhetelt: i) abikaasad, ii) vanem ja laps, iii) vend ja õde (sealhulgas poolvend ja -õde), iv) vanavanem ja lapselaps, v) onu või tädi ja õe- või vennalaps, vi) ämm või äi ja väimees või minia, vii) abikaasa vend või õde ja õemees või vennanaine. (EÜT L 253, 11.10.1993, lk 1). Selles kontekstis tähendab „isik” mis tahes füüsilist või juriidilist isikut.

      (4)  Isegi kui tootjad on eespool kirjeldatud viisil seotud ettevõtjatega, kelle suhtes kohaldatakse kehtivaid meetmeid, võidakse siiski anda vabastus juhul, kui puuduvad tõendid, et seotus ettevõtjatega, kelle suhtes kohaldatakse kehtivaid meetmeid, on loodud või seda on kasutatud kehtivatest meetmetest kõrvale hoidmiseks.

      (5)  Nõukogu määrus (EMÜ) nr 2658/87, 23. juuli 1987, tariifi- ja statistikanomenklatuuri ning ühise tollitariifistiku kohta (EÜT L 256, 7.9.1987, lk 1).

      (6)  Euroopa Parlamendi ja nõukogu määruse (EÜ) nr 45/2001, 18. detsember 2000, üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).

      (7)  Dokument märkega „Limited” on konfidentsiaalne dokument nõukogu määruse (EÜ) nr 1225/2009 (ELT L 343, 22.12.2009, lk 51) artikli 19 ja WTO GATT 1994 VI artikli rakendamise lepingu (dumpinguvastane leping) artikli 6 kohaselt. Seda dokumenti kaitstakse ka Euroopa Parlamendi ja nõukogu määruse (EÜ) nr 1049/2001 (EÜT L 145, 31.5.2001, lk 43) artikli 4 kohaselt.


title: Komisjoni rakendusmäärus (EL) 2017/337, 27. veebruar 2017, millega muudetakse määrust (EÜ) nr 1375/2007 maisitärklise tootmisjääkide impordi kohta Ameerika Ühendriikidest

text:
               28.2.2017

               ET

               Euroopa Liidu Teataja

               L 50/42

         KOMISJONI RAKENDUSMÄÄRUS (EL) 2017/337,
   27. veebruar 2017,
   millega muudetakse määrust (EÜ) nr 1375/2007 maisitärklise tootmisjääkide impordi kohta Ameerika Ühendriikidest
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 178,
   ning arvestades järgmist:

               (1)

               Komisjoni määrusega (EÜ) nr 1375/2007 (2) on kehtestatud sätted, millega tagatakse Ameerika Ühendriikidest imporditavate maisitärklise tootmisjääkide vastavus kokkulepitud tariifimääratlusele. Kõnealuse määruse I lisas on esitatud Ameerika Ühendriikide märgjahvatustööstuse poolt väljastatava vastavussertifikaadi näidis.

               (2)

               Tootjate sertifikaatide kättesaamist kinnitav ja vastavussertifikaate väljastav asutus on muutunud. Seega tuleb asutuse nime vastavussertifikaadil vastavalt muuta.

               (3)

               Selleks, et võimaldada enne käesoleva määruse jõustumist välja antud sertifikaatide kasutamist, tuleks ette näha vastav säte.

               (4)

               Määrust (EÜ) nr 1375/2007 tuleks seepärast vastavalt muuta.

               (5)

               Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1375/2007 I lisas asendatakse näidis „Vastavussertifikaat“ käesoleva määruse lisas esitatud näidisega.
   Artikkel 2
   Kooskõlas määrusega (EÜ) nr 1375/2007 enne käesoleva määruse jõustumise tähtaega väljastatud sertifikaadid jäävad kehtima.
   Artikkel 3
   Käesolev määrus jõustub seitsmendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 27. veebruar 2017

            Komisjoni nimel

            president

         Jean-Claude JUNCKER

      (1)  ELT L 347, 20.12.2013, lk 671.

      (2)  Komisjoni 23. novembri 2007. aasta määrus (EÜ) nr 1375/2007 maisitärklise tootmisjääkide impordi kohta Ameerika Ühendriikidest (ELT L 307, 24.11.2007, lk 5).

      LISA


title: Komisjoni rakendusmäärus (EL) nr 110/2013, 6. veebruar 2013 , millega registreeritakse kaitstud päritolunimetuste ja kaitstud geograafiliste tähiste registris nimetus [Gruyère (KGT)]

text:
               7.2.2013

               ET

               Euroopa Liidu Teataja

               L 36/1

         KOMISJONI RAKENDUSMÄÄRUS (EL) nr 110/2013,
   6. veebruar 2013,
   millega registreeritakse kaitstud päritolunimetuste ja kaitstud geograafiliste tähiste registris nimetus [Gruyère (KGT)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõike 3 punkti b,
   ning arvestades järgmist:

               (1)

               Vastavalt nõukogu 20. märtsi 2006. aasta määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) (2) artikli 6 lõikele 2 avaldati Euroopa Liidu Teatajas
                   (3) Prantsusmaalt laekunud avaldus registreerida nimetus „Gruyère” kaitstud geograafilise tähisena (KGT).

               (2)

               Austraalia, Uus-Meremaa ja Ameerika Ühendriikide piimaekspordi nõukogu (U.S. Dairy Export Council) koos riikliku piimatootjate ühendusega (National Milk Producers Federation) esitasid registreerimisele vastuväite kooskõlas määruse (EÜ) nr 510/2006 artikli 7 lõikega 2. Need vastuväited on kõnealuse määruse artikli 7 lõike 3 kohaselt vastuvõetavad.

               (3)

               Vastuväidetes osutati, et määruse (EÜ) nr 510/2006 artiklis 2 sätestatud tingimused ei ole täidetud, seda eelkõige põhjusel, et nimetus ei viita geograafilisele piirkonnale. Lisaks tõsteti esile nimetuse üldist olemust ja kahju, mida tehti sellistele nimetustele, kaubamärkidele ja toodetele, mis olid olnud turul juba vähemalt viis aastat enne artikli 6 lõike 2 kohast avaldamiskuupäeva. Samuti märgiti vastuväidetes, et kõnealuse nimetuse registreerimine oleks vastuolus määruse (EÜ) nr 510/2006 artikli 3 lõike 3 sätetega.

               (4)

               23. mai 2011. aasta kirjas kutsus komisjon Prantsusmaad ja vastuväite esitajaid üles omavahel kokkuleppele jõudma.

               (5)

               Kuna ettenähtud tähtaja jooksul ei suudetud kokkuleppele jõuda, peab komisjon võtma vastu otsuse.

               (6)

               Vastuväite puhul, mille kohaselt ei vasta nimetus „Gruyère” määruse (EÜ) nr 510/2006 artiklile 2, on asjakohane täpsustada, et kõnealune nimetus on traditsiooniline nimetus määruse (EÜ) nr 510/2006 artikli 2 lõike 2 tähenduses ja seepärast võib seda registreerida.

               (7)

               Vastuväite esitajad toetuvad asjaoludele, mille põhjal on nende arvates võimalik väita, et kõnealune nimetus on üldnimetus. On siiski ilmne, et teatava määratluse lisamine 1951. aasta Stresa konventsiooni B lisasse ei tähenda seda, et kõnealune määratlus oleks muutunud iseenesest üldnimetuseks. Nimetust „Gruyère” hõlmavad tariifikoodid ja muud sarnased sätted on seotud konkreetselt tolliküsimustega, mistõttu neil ei ole intellektuaalomandi õiguste kaitse ega tarbijakaitse seisukohast mingisugust tähtsust. Võttes arvesse territoriaalsuse põhimõtet, mille kohaselt üldnimetuse olemust tuleb hinnata liidu territooriumiga seoses, ei ole edastatud andmetel, mis on seotud eelkõige juustu „Gruyère” tootmisega Euroopa Liidust väljaspool, erilist tähtsust.

               (8)

               Homonüümsete nimetuste registreerimine on lubatud tingimusel, et hiljem registreeritud homonüümi eristatakse piisavalt registris juba esinevast nimetusest. Euroopa Liidu ja Šveitsi Konföderatsiooni vahelisele lepingule põllumajandustoodete ja toidu geograafiliste tähiste ja päritolunimetuste kaitse kohta (4) lisatud ühisdeklaratsiooni kohaselt on Prantsusmaa ja Šveitsiga sellel teemal konsulteeritud, et määrata kindlaks nõutavad täiendavad märgistamismeetmed, millega välditaks tarbijate eksitamist.

               (9)

               Kõnealuste konsultatsioonide tulemusena on osutunud vajalikuks, et päritolumaa, milleks on käesoleval juhul Prantsusmaa, oleks märgisel esitatud samal väljal ja sama suurte tähtedega kui nimetus „Gruyère”. Lisaks peaks märgistel olema keelatud kasutada lippe, logosid, märke või muid graafilisi kujutisi, mis võivad eksitada tarbijad toote omaduste või päritolu osas.

               (10)

               Eelnevat arvesse võttes tuleks nimetus „Gruyère” kanda kaitstud päritolunimetuste ja kaitstud geograafiliste tähiste registrisse.

               (11)

               Nimetuse „Gruyère” registreerimine Prantsusmaale käesoleva määruse alusel ei mõjuta Euroopa Liidu ja Šveitsi Konföderatsiooni vahelise lepingu artikli 8 lõikes 3 sätestatud viieaastase üleminekuperioodi võimaldamist ja kestust.

               (12)

               Käesoleva määrusega ette nähtud meetmed on kooskõlas kaitstud geograafiliste tähiste ja päritolunimetuste alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas esitatud nimetus registreeritakse.
   Artikkel 2
   Käesoleva määruse lisas osutatud nimetusega märgisel peab asjaomase päritoluriigi nimi olema samal väljal ja sama suurte tähtedega kui asjaomane nimetus.
   Märgistel on keelatud kasutada lippe, logosid, märke või muid graafilisi kujutisi, mis võivad eksitada tarbijaid toote omaduste või päritolu suhtes.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. veebruar 2013

            Komisjoni nimel

            president

         José Manuel BARROSO

      (1)  ELT L 343, 14.12.2012, lk 1.

      (2)  ELT L 93, 31.3.2006, lk 12.

      (3)  ELT C 298, 4.11.2010, lk 14.

      (4)  ELT L 297, 16.11.2011, lk 3.

      LISA
      Aluslepingu I lisas loetletud inimtoiduks ettenähtud põllumajandustooted

         Klass 1.3.   Juust

      PRANTSUSMAA
      Gruyère (KGT)


title: Komisjoni rakendusmäärus (EL) 2015/964, 22. juuni 2015, millega määratakse kindlaks kogused, mis lisatakse määruse (EÜ) nr 442/2009 alusel avatud sealiha tariifikvootide raames alaperioodiks 1. oktoobrist kuni 31. detsembrini 2015 kehtestatud kogustele

text:
               23.6.2015

               ET

               Euroopa Liidu Teataja

               L 157/34

         KOMISJONI RAKENDUSMÄÄRUS (EL) 2015/964,
   22. juuni 2015,
   millega määratakse kindlaks kogused, mis lisatakse määruse (EÜ) nr 442/2009 alusel avatud sealiha tariifikvootide raames alaperioodiks 1. oktoobrist kuni 31. detsembrini 2015 kehtestatud kogustele
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 188 lõikeid 2 ja 3,
   ning arvestades järgmist:

               (1)

               Komisjoni määrusega (EÜ) nr 442/2009 (2) on avatud aastased tariifikvoodid sealihasektori toodete importimiseks. Kõnealuse määruse I lisa B osas sätestatud kvootide haldamisel kohaldatakse üheaegse läbivaatamise meetodit.

               (2)

               Ajavahemikul 1. kuni 7. juunini 2015 esitatud impordilitsentsitaotlustega hõlmatud kogused alaperioodiks 1. juulist kuni 30. septembrini 2015 on väiksemad kui saada olevad kogused. Seetõttu tuleks kindlaks määrata kogused, millele taotlusi ei esitatud, ning lisada need järgmiseks kvoodi alaperioodiks kehtestatud kogustele.

               (3)

               Meetme tõhususe tagamiseks peaks käesolev määrus jõustuma selle Euroopa Liidu Teatajas avaldamise päeval,

         ON VASTU VÕTNUD KÄESOLEVA MÄÄRUSE:
   Artikkel 1
   Kogused, mille kohta ei ole esitatud impordilitsentsitaotlusi vastavalt määrusele (EÜ) nr 442/2009 ja mis lisatakse alaperioodile 1. oktoobrist kuni 31. detsembrini 2015, on esitatud käesoleva määruse lisas.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. juuni 2015

            Komisjoni nimel

            presidendi eest

            põllumajanduse ja maaelu arengu peadirektoraadi peadirektor

         Jerzy PLEWA

      (1)  ELT L 347, 20.12.2013, lk 671.

      (2)  Komisjoni määrus (EÜ) nr 442/2009, 27. mai 2009, millega avatakse ühenduse tariifikvoodid sealihasektoris ja sätestatakse nende haldamine (ELT L 129, 28.5.2009, lk 13).

      LISA

                  Järjekorranumber

                  Taotlemata kogused, mis lisatakse alaperioodiks 1. oktoobrist kuni 31. detsembrini 2015 saada olevatele kogustele
                  (kilogrammides)

                  09.4038

                  8 581 250

                  09.4170

                  1 230 500

                  09.4204

                  1 156 000


title: Komisjoni rakendusmäärus (EL) nr 1350/2011, 20. detsember 2011 , millega peatatakse ajutiselt teatavate teraviljade imporditollimaksud 2011/2012. turustusaastal

text:
               21.12.2011

               ET

               Euroopa Liidu Teataja

               L 338/27

         KOMISJONI RAKENDUSMÄÄRUS (EL) nr 1350/2011,
   20. detsember 2011,
   millega peatatakse ajutiselt teatavate teraviljade imporditollimaksud 2011/2012. turustusaastal
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus), (1) eriti selle artiklit 187 koosmõjus artikliga 4,
   ning arvestades järgmist:

               (1)

               Selleks et soodustada ühenduse turu varustamist teraviljaga 2011/2012. turustusaasta esimestel kuudel, on komisjoni rakendusmäärusega (EL) nr 633/2011 (2) peatatud 31. detsembrini 2011 tollimaksude kohaldamine nende imporditariifikvootide suhtes, mis avati määrusega (EÜ) nr 1067/2008 (3) madala ja keskmise kvaliteediga pehmele nisule ning määrusega (EÜ) nr 2305/2003 (4) söödaodrale.

               (2)

               Euroopa Liidu teraviljaturu edasise arengu kohta 2011/2012. turustusaasta lõpuks koostatud prognooside põhjal võib eeldada, et hinnad püsivad samal tasemel, võttes arvesse varude madalat taset ja komisjoni praegusi hinnanguid 2011. aasta saagikuse kohta. Selleks et lihtsustada liidu turu tasakaalustamiseks vajalike impordivoogude säilitamist, on vaja tagada teravilja impordi poliitika järjepidevus, säilitades ajutiselt kuni 30. juunini 2012 imporditollimaksude peatamise 2011/2012. turustusaastal imporditariifikvootide puhul, mille suhtes kõnealust meedet kohaldati.

               (3)

               Lisaks sellele ei tohi kahju saada ettevõtjad, kellel on parajasti käsil toimingud teravilja impordiks liitu. Seetõttu tuleb võtta arvesse käesoleva määruse kohase tollimaksude peatamiskorra alla kuuluva teravilja transpordiks vajalikku aega ja võimaldada ettevõtjatel suunata vabasse ringlusse teravili, mille transportimine otse ELi sihtpunkti on alanud hiljemalt 30. juunil 2012. Lisaks tuleb näha ette, millised tõendid tuleb esitada, et tõendada transportimist otse liidu sihtpunkti ja kõnealuse transportimise alguskuupäeva.

               (4)

               Selleks et tagada alates 1. jaanuarist 2012 impordilitsentside väljaandmise korra tõhus haldamine, peab käesolev määrus jõustuma järgmisel päeval pärast selle avaldamist Euroopa Liidu Teatajas.

               (5)

               Põllumajandusturgude ühise korralduse komitee ei ole eesistuja määratud tähtaja jooksul oma arvamust esitanud,

         ON VASTU VÕTNUD KÄESOLEVA MÄÄRUSE:
   Artikkel 1
   1.   2011/2012. turustusaastaks peatatakse tollimaksude kohaldamine selliste CN-koodi 1001 99 00 alla kuuluvate toodete impordi suhtes, mille kvaliteet erineb komisjoni määruse (EL) nr 642/2010 (5) II lisas kindlaksmääratud kvaliteedist, ning CN-koodi 1003 alla kuuluvate toodete impordi suhtes, kui kõnealuseid tooteid imporditakse määrustega (EÜ) nr 1067/2008 ja (EÜ) nr 2305/2003 avatud vähendatud tollimaksuga impordi tariifikvootide alusel.
   2.   Kui käesoleva artikli lõikes 1 sätestatud teravilja transporditakse otse ELi sihtpunkti ja seda on alustatud hiljemalt 30. juunil 2012, kohaldatakse tollimaksude peatamist vastavalt käesolevale määrusele asjaomaste toodete vabasse ringlusse lubamise suhtes.
   Otse liidu sihtkohta transportimist ja transpordi alguskuupäeva tõendatakse pädevatele asutustele veokirja originaali alusel.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Määrust kohaldatakse alates 1. jaanuarist 2012 kuni 30. juunini 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 20. detsember 2011

            Komisjoni nimel

            president

         José Manuel BARROSO

      (1)  ELT L 299, 16.11.2007, lk 1.

      (2)  ELT L 170, 30.6.2011, lk 19.

      (3)  ELT L 290, 31.10.2008, lk 3.

      (4)  ELT L 342, 30.12.2003, lk 7.

      (5)  ELT L 187, 21.7.2010, lk 5.


title: Komisjoni rakendusmäärus (EL) nr 855/2014, 4. august 2014 , millega kiidetakse heaks väike muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Robiola di Roccaverano (KPN)]

text:
               7.8.2014

               ET

               Euroopa Liidu Teataja

               L 234/1

         KOMISJONI RAKENDUSMÄÄRUS (EL) nr 855/2014,
   4. august 2014,
   millega kiidetakse heaks väike muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Robiola di Roccaverano (KPN)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 53 lõike 2 teist lõiku,
   ning arvestades järgmist:

               (1)

               Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Itaalia taotluse saada heakskiit komisjoni määruse (EÜ) nr 1107/96 (2) (muudetud komisjoni määrustega (EÜ) nr 1263/96 (3) ja (EL) nr 217/2011) (4) alusel registreeritud kaitstud päritolunimetuse „Robiola di Roccaverano” spetsifikaadi muudatusele.

               (2)

               Taotluse eesmärk on spetsifikaati muuta, et täpsustada laagerdamisruumide temperatuuri.

               (3)

               Komisjon on kõnealuse muudatuse läbi vaadanud ja leidnud, et see on põhjendatud. Kuna muudatus on väike määruse (EL) nr 1151/2012 artikli 53 lõike 2 kolmanda lõigu tähenduses, võib komisjon selle heaks kiita ilma kõnealuse määruse artiklites 50–52 sätestatud menetlust kohaldamata,

         ON VASTU VÕTNUD KÄESOLEVA MÄÄRUSE:
   Artikkel 1
   Kaitstud päritolunimetuse „Robiola di Roccaverano” spetsifikaati muudetakse vastavalt käesoleva määruse I lisale.
   Artikkel 2
   Konsolideeritud koonddokument, millega on ette nähtud spetsifikaadi peamised üksikasjad, on esitatud käesoleva määruse II lisas.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 4. august 2014

            Komisjoni nimel

            presidendi eest

            komisjoni liige

         Ferdinando NELLI FEROCI

      (1)  ELT L 343, 14.12.2012, lk 1.

      (2)  EÜT L 148, 21.6.1996, lk 1.

      (3)  EÜT L 163, 2.7.1996, lk 19.

      (4)  ELT L 59, 4.3.2011, lk 19.

      I LISA
      Kiidetakse heaks kaitstud päritolunimetuse „Robiola di Roccaverano” spetsifikaadi järgmine muudatus.
      Spetsifikaadi tootmismeetodit käsitlevast osast kustutatakse lause „Värskel juustul lastakse seejärel valmida selleks ettenähtud ruumides vähemalt kolm päeva alates vormimise algusest temperatuuril 15–20 °C”. Muudatuse tegemist taotlesid tootjad, kes kasutavad sageli sama ruumi nii tootmise jaoks, mis eeldab temperatuurivahemikku 20–24 °C, kui ka esialgse kuivatamise jaoks. Samas ruumis on erinevate temperatuuride hoidmine keeruline ja nõue seab väiksemad meiereid ebasoodsamasse olukorda. Muutmistaotlus põhineb aastate jooksul tehtud tähelepanekutel, mis osutavad, et nõude tühistamine ei mõjuta juustu omadusi.

      II LISA
      KONSOLIDEERITUD KOONDDOKUMENT
      Nõukogu 20. märtsi 2006. aasta määrus (EÜ) nr 510/2006 põllumajandustoodete ja toidu geograafiliste tähiste ja päritolunimetuste kaitse kohta (1)

      „ROBIOLA DI ROCCAVERANO”
      EÜ nr: IT-PDO-0317-01185 — 11.12.2013
      KGT ( ) KPN (X)
      1.   Nimetus

      „Robiola di Roccaverano”
      2.   Liikmesriik või kolmas riik

      Itaalia
      3.   Põllumajandustoote või toidu kirjeldus

      3.1.   Toote liik

      Klass 1.3. Juust
      3.2.   Toote kirjeldus, mida punktis 1 esitatud nimetus tähistab

      Kaitstud päritolunimetusega juustu „Robiola di Roccaverano” toodetakse aasta ringi. Seda valmistatakse värskest kalgendist, mil lastakse valmida või laagerduda.
      Kaitstud päritolunimetusega „Robiola di Roccaverano” juust on silindrikujuline, alt ja pealt sile, ümarate servadega ning kergelt kumer. Juustu läbimõõt on 10–14 cm ning serva kõrgus 2,5–4 cm. Juustu kaal on 250–400 grammi. Toode peab vastama nendele kriteeriumitele pärast minimaalse laagerdumisaja lõppu.
      Laagerdumise kolmandal päeval on „Robiola di Roccaverano” rasva- ja proteiinisisaldus ning tuhasus järgmine:

                  rasvasisaldus: vähemalt 40 % kuivainest;

                  proteiinisisaldus: vähemalt 34 % kuivainest;

                  tuhasus: vähemalt 3 % kuivainest;

            „Robiola di Roccaverano” juustusordi maitseomadused sõltuvad toote valmimisastmest.

                  Värske juust, mis on laagerdunud 4–10 päeva: koorik: juust on kaetud õrna hallituskihiga või see puudub hoopis; välimus: piimvalge või õlgkollane; sisu: piimvalget värvi; tekstuur: kreemjas ja pehme; maitse ja lõhn: peen, aromaatne ja/või kergelt hapukas.

                  Laagerdunud toode, alates 11ndast laagerdumispäevast: koorik: juust on kaetud hallituskihiga; välimus: kreemvalge, õlgkollane või kergelt punakas; sisu: piimvalget värvi; tekstuur: pehme, kauem laagerdunud juustu puhul veidi tihkem, aromaatne koorealune võib olla kreemjas.

            „Robiola di Roccaverano” juustul on tugev aroom ja maitse, need muutuvad laagerdumise edenedes teravaks.
      3.3.   Tooraine (üksnes töödeldud toodete puhul)

      „Robiola di Roccaverano” juustu toodetakse Roccaverano ja Camosciata Alpina kitsedelt ning nende ristanditelt, Pecora delle Langhe lammastelt ning Piemontese ja Bruna Alpina lehmadelt ning nende ristanditelt eranditult tootmispiirkonnas saadud toorest täispiimast, mida tarvitatakse järgmistes proportsioonides: kitse täispiim (minimaalne osakaal 50 %) tervenisti või eri mahus segatuna lehma ja/või ute täispiimaga (maksimaalne osakaal 50 %), mis on saadud 24–48 tunni jooksul tehtud järjestikustest lüpsidest.
      3.4.   Sööt (üksnes loomse päritoluga toodete puhul)

      Lambaid ja kitsi karjatatakse karjamaal 1. märtsist kuni 30. novembrini ning loomi söödetakse haljas- ja/või kuivsöötade ning teraviljaseemnete, teravilja, liblikõieliste taimede ning õlitaimede ja nende töötlemissaadustega. Kontrolliasutuse registritesse kantakse ka rohumaad, rohurikkad karjamaad ning metsamaad. Lehmi karjatatakse karjamaal ning neid söödetakse haljas- ja/või kuivsöötade ning teraviljaseemnete, liblikõieliste taimede ning õlitaimede ja nende töötlemissaadustega.
      Kõigi loomade sööt peab pärinema vähemalt 80 % ulatuses tootmispiirkonnast. Keelatud on kasutada maisist valmistatud silo ja kuivsööta. Sööt ei tohi mingil juhul sisaldada geneetiliselt muundatud organisme. Väljastpoolt tootmispiirkonda pärit piima ei ole lubatud kasutada.
      3.5.   Tootmise erietapid, mis peavad toimuma määratletud geograafilises piirkonnas

      Piimatootjad, kelle piima kasutatakse „Robiola di Roccaverano” valmistamisel, peavad asuma määratletud geograafilises piirkonnas.
      See nõue kehtib nii piima tootmise ja töötlemise kui ka laagerdumisprotsessi kohta.
      3.6.   Erieeskirjad viilutamise, riivimise, pakendamise jm kohta

      Juust tuleb pakendada tootmispiirkonnas, sest juustumass on värske ja pehme ning kooriku puudumine võib põhjustada selle veetustumist, oksüdeerumist või rasvasisalduse muutumist. Pealegi ei ole juustukera ennast vahetult pärast valmimist võimalik kustumatult märgistada, kuna sellel pole veel koorikut.
      3.7.   Erieeskirjad märgistamise kohta

      Turule viimisel suletakse juustu pakend kleebisega, millel on esitatud kaitstud päritolunimetuse logo, milleks on stiliseeritud R-täht. Stiliseeritud pruuni värvi suurtäht „R” kujutab müürisakkidega torni, mis on inspireeritud Roccaverano ajaloolisest tornist. R-tähe ülaosa kujutab „Robiola di Roccaverano” juustu vormi ning tähejalg sisaldab rohelist ja kollakasrohelist ornamenti, mis tähistab Langa piirkonna heinamaid ja eripäraseid kumeraid künkaid. Logo ümbritseb tumeroheline ringjoon, millele on valgete suurtähtedega kirjutatud „ROBIOLA DI ROCCAVERANO” ja mille allosa keskel on väike valge stiliseeritud lilleõis. Logo on trükitud valgele taustale. Kaitstud päritolunimetuse logo alla trükitakse tootmisettevõtte tunnuskood ja etiketi järjenumber — ookerkollakale taustale kitsepiimast juustu puhul ja valgele taustale segapiimast juustu puhul. Märgisel tuleb tingimata näidata kasutatud piimasortide osakaal. „Robiola di Roccaverano” juustud turustatakse tervete keradena, pitseriga suletud pakendis.
      4.   Geograafilise piirkonna täpne määratlus

      Geograafiline piirkond hõlmab järgmisi haldusüksusi: Asti provints: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ja Vesime; Alessandria provints: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato ning Cartosio haldusüksuse territoorium Erro mägijõe vasakul kaldal.
      5.   Seos geograafilise piirkonnaga

      5.1.   Geograafilise piirkonna eripära

      Pinnas on savine, merglise aluskihiga. Teatud aladel on mulla kuhjumine loonud eripärased nõlvasetted, millele on iseloomulik sügav, rohke veesisaldusega ja kõrge viljakusindeksiga savikiht. Piirkonnas valitseb tüüpiline kontinentaalne kliima, mida iseloomustavad külmalained, rohke lumesadu, jäätumise ja sula vaheldumine talvel ning soojaperioodi äkiline saabumine juuni lõpus. Sademete hulk ei varieeru märkimisväärselt ning on aastas keskmiselt 300 mm. Kevadel ja suvel võivad sademed järsult väheneda, tuues kaasa põuaperioodid. Kohalik mullastik ja kliima loovad sobivad tingimused teatavate söödataimede kasvuks rohumaadel ning rohurikastel karjamaadel. Looduslikel heinamaadel kasvavad peamiselt kõrrelised heintaimed (ca 75 %) ja liblikõielised (ca 25 %), samuti arvukad aromaatsed ja ravimtaimed. Peamised heintaimed on raiheinad (Lolium spp.), kerahein (Dactylis glomerata), aruheinad (Festuca spp.), nurmikad (Poa spp.), maarjahein jne. Peamised liblikõielised on mägiristik (Trifolium montanum), harilik nõiahammas (Lotus corniculatus), raudrohud (Achillea spp.) jne. Aromaatsetest ja ravimtaimedest tuleks lisaks maarjaheinale nimetada sarikaliste sugukonda kuuluvaid taimi, nagu metsporgand (Daucus carota carota), nõelohakas (Cirsium arvense), salvei (Salvia officinalis), lavendel (Lavandula latifolia), liivatee eri liigid (Thymus spp.), aedruut (Ruta graveolens), koer-kibuvits (Rosa canina canina) jne. Need söödataimed, milles toitained (süsivesikud-proteiinid-vitamiinid) on looduslikus tasakaalus, on kvaliteetseks söödaks lammastele, kitsedele ja veistele. Lambaid ja kitsi karjatatakse ka metsamaadel, mis on tõhusaks pinnasekaitseks, pakkudes ühtlasi loomadele varju kuumadel suvepäevadel.
      5.2.   Toote eripära

      Väike ilma koorikuta pehme juust. Juustule iseloomulik valge sisu on tühemiketa. Juustu tekstuur võib olla pehme ja kreemjas kuni tihke ja kõva, juust on meeldiva maitsega ja sulab suus; järelmaitse varieerub rohelise muru ja ravimtaimede maitsest kuni tugevama ja teravama maitseni, meenutades röstitud sarapuupähkleid ja „kitselõhna”.
      5.3.   Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

      „Robiola di Roccaverano” juustule iseloomulik maitse ja lõhn on seotud kasutatava toorpiima kvaliteediga. Piima kvaliteet tuleneb omakorda kariloomadele antavast kvaliteetsest söödast.
      Kohaliku floora aroomid ja maitsed kanduvad edasi ka piima, andes „Robiola di Roccaverano” juustule eriomase aroomi, mis eristab seda teistest juustusortidest.
      1899. aastast pärinevas käsikirjas, mille autor on vaimulik Pistone, on jutustatud Roccaverano koguduse ja ümberkaudsete külade ajalugu aastatel 960–1860. Lisaks poliitilisele taustale on seal mainitud ka majandussündmusi, mis kinnitavad robiola tähtsust, nagu näiteks asjaolu, et Roccaverano vallas toimus igal aastal viis laata. Neil laatadel müüdi ekspordiks „oivalist robiolat”. Jutt käis ilmselgelt ekspordist, sest robiola juustusorti ei tuntud mitte üksnes Itaalias, vaid ka Prantsusmaal. Siit järeldub, et juba tollal ei olnud robiola tavaline, vaid eripäraste omadustega juust, mis erines kõigist teistest juustusortidest. Käsitööna valminud juustukerasid säilitati kuni kuus kuud klaaspurkides õli all või asetatuna õlgedele.

         Viide spetsifikaadi avaldamisele:

      (Määruse (EÜ) nr 510/2006 artikli 5 lõige 7)
      Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Robiola di Roccaverano” muutmise ettepaneku 10. juuli 2013. aasta Itaalia Vabariigi Teatajas nr 160.
      Spetsifikaadi terviktekst on kättesaadav veebisaidil http://www.politicheagricole.it/flex/cm/pages/ServeBLOB.php/L/IT/IDPagina/3335
      või:
      otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Qualità e sicurezza” [„Kvaliteet ja ohutus”] (ekraani ülemises paremas osas), seejärel linki „Disciplinari di Produzione all'esame dell'UE” [„ELile hindamiseks esitatud spetsifikaadid”].

         (1)  ELT L 93, 31.3.2006, lk 12. Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta (ELT L 343, 14.12.2012, lk 1).


title: Komisjoni rakendusmäärus (EL) 2015/2380, 16. detsember 2015, millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas

text:
               18.12.2015

               ET

               Euroopa Liidu Teataja

               L 332/50

         KOMISJONI RAKENDUSMÄÄRUS (EL) 2015/2380,
   16. detsember 2015,
   millega muudetakse määrust (EÜ) nr 1484/95 kodulinnuliha- ja munasektori ning ovoalbumiini tüüpiliste hindade kindlaksmääramise osas
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 183 punkti b,
   võttes arvesse Euroopa Parlamendi ja nõukogu 16. aprilli 2014. aasta määrust (EL) nr 510/2014, millega nähakse ette põllumajandustoodete töötlemisel saadud teatavate toodetega kauplemise kord ning tunnistatakse kehtetuks nõukogu määrused (EÜ) nr 1216/2009 ja (EÜ) nr 614/2009, (2) eriti selle artikli 5 lõike 6 punkti a,
   ning arvestades järgmist:

               (1)

               Komisjoni määruses (EÜ) nr 1484/95 (3) on sätestatud täiendava imporditollimaksu süsteemi rakendamise üksikasjalikud eeskirjad ning on kinnitatud kodulinnuliha- ja munasektori ning ovoalbumiini tüüpilised hinnad.

               (2)

               Kodulinnuliha- ja munasektori ning ovoalbumiini tüüpiliste hindade kindlaksmääramise aluseks oleva teabe korrapärase kontrollimise tulemusel tuleks muuta teatavate toodete tüüpilisi impordihindu, võttes arvesse päritolule vastavaid hinnaerinevusi.

               (3)

               Määrust (EÜ) nr 1484/95 tuleks vastavalt muuta.

               (4)

               Selleks et kõnealust meedet saaks kohaldada võimalikult kiiresti pärast ajakohastatud andmete kättesaadavaks tegemist, peaks käesolev määrus jõustuma selle avaldamise päeval,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1484/95 I lisa asendatakse käesoleva määruse lisas esitatud tekstiga.
   Artikkel 2
   Käesolev määrus jõustub selle Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 16. detsember 2015

            Komisjoni nimel

            presidendi eest

            põllumajanduse ja maaelu arengu peadirektor

         Jerzy PLEWA

      (1)  ELT L 347, 20.12.2013, lk 671.

      (2)  ELT L 150, 20.5.2014, lk 1.

      (3)  Komisjoni määrus (EÜ) nr 1484/95, 28. juuni 1995, millega sätestatakse täiendavate imporditollimaksude süsteemi üksikasjalikud rakenduseeskirjad ja määratakse kindlaks kodulinnuliha- ja munasektori ning ovoalbumiini kohta täiendavad imporditollimaksud ning tunnistatakse kehtetuks määrus nr 163/67/EMÜ (EÜT L 145, 29.6.1995, lk 47).

      LISA

            „I LISA

                        CN-kood

                        Toote kirjeldus

                        Tüüpiline hind
                        (eurot 100 kg kohta)

                        Artiklis 3 osutatud tagatis
                        (eurot 100 kg kohta)

                        Päritolu (1)

                        0207 12 10

                        Nn 70 % kanarümbad, külmutatud

                        130,1

                        0

                        AR

                        0207 12 90

                        Nn 65 % kanarümbad, külmutatud

                        154,5
                        145,7

                        0
                        0

                        AR
                        BR

                        0207 14 10

                        Kana ja kuke (liigist Gallus domesticus) kondita tükid, külmutatud

                        286,0
                        197,1
                        343,8
                        219,0

                        4
                        32
                        0
                        24

                        AR
                        BR
                        CL
                        TH

                        0207 27 10

                        Kalkuni kondita jaotustükid, külmutatud

                        329,9
                        244,7

                        0
                        16

                        BR
                        CL

                        0408 91 80

                        Kooreta linnumunad, kuivatatud

                        431,0

                        0

                        AR

                        1602 32 11

                        Kuumtöötlemata tooted kanast ja kukest (liigist Gallus domesticus)

                        225,1

                        19

                        BR

         (1)  Riikide nomenklatuur on sätestatud komisjoni 27. novembri 2012. aasta määruses (EL) nr 1106/2012, millega rakendatakse Euroopa Parlamendi ja nõukogu määrust (EÜ) nr 471/2009 (mis käsitleb ühenduse statistikat väliskaubanduse kohta kolmandate riikidega) seoses riikide ja territooriumide nomenklatuuri ajakohastamisega (ELT L 328, 28.11.2012, lk 7). Kood „ZZ” tähistab „muud päritolu”.”


title: Komisjoni rakendusmäärus (EL) 2015/1974, 8. juuli 2015, millega nähakse kooskõlas Euroopa Parlamendi ja nõukogu määrusega (EL) nr 1303/2013 ette eeskirjade eiramist käsitlevate aruannete esitamise sagedus ja aruandluse vorm seoses Euroopa Regionaalarengu Fondi, Euroopa Sotsiaalfondi, Ühtekuuluvusfondi ning Euroopa Merendus- ja Kalandusfondiga

text:
               10.11.2015

               ET

               Euroopa Liidu Teataja

               L 293/20

         KOMISJONI RAKENDUSMÄÄRUS (EL) 2015/1974,
   8. juuli 2015,
   millega nähakse kooskõlas Euroopa Parlamendi ja nõukogu määrusega (EL) nr 1303/2013 ette eeskirjade eiramist käsitlevate aruannete esitamise sagedus ja aruandluse vorm seoses Euroopa Regionaalarengu Fondi, Euroopa Sotsiaalfondi, Ühtekuuluvusfondi ning Euroopa Merendus- ja Kalandusfondiga
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006, (1) eriti selle artikli 122 lõike 2 kuuendat lõiku,
   ning arvestades järgmist:

               (1)

               Vastavalt määruse (EL) nr 1303/2013 artikli 122 lõikele 2 ja kooskõlas komisjoni delegeeritud määruse (EL) 2015/1970 (2) sätetega peavad liikmesriigid teatama eeskirjade eiramisest.

               (2)

               Liidu finantshuvid peaksid olema kaitstud samal viisil, sõltumata fondist, mida kasutatakse teatavate eesmärkide saavutamiseks. Selleks on Euroopa Parlamendi ja nõukogu määrusega (EL) nr 1303/2013 ning Euroopa Parlamendi ja nõukogu määrustega (EL) nr 1306/2013, (3) (EL) nr 223/2014 (4) ja (EL) nr 514/2014 (5) antud komisjonile õigus võtta vastu eeskirjade eiramisest teatamist käsitlevad eeskirjad. Selleks et tagada samade eeskirjade kohaldamine kõigi kõnealuste määrustega reguleeritud fondide suhtes, on oluline näha käesolevas määruses ette samasugused sätted, nagu on sätestatud komisjoni rakendusmäärustes (EL) 2015/1975, (6) (EL) 2015/1976 (7) ja (EL) 2015/1977 (8).

               (3)

               Selleks et tagada eeskirjade eiramise juhtude tõhus analüüs ja üldine haldamine, peavad liikmesriigid korrapäraselt ja õigeaegselt esitama komisjonile tuvastatud eiramiste kohta asjakohase teabe. Liidu finantshuvide kaitsmiseks tuleb sätestada kõnealuse teabe esitamise ühtsed tingimused, eelkõige teabe esitamise sagedus ja vorm.

               (4)

               Selleks et hoida ära eeskirjade eiramise tagajärgede ülekandumist aruandvast liikmesriigist väljapoole, peaks asjaomane liikmesriik teatama komisjonile sellistest eeskirjade eiramistest võimalikult kiiresti.

               (5)

               Selleks et täielikult ära kasutada elektroonilise teabevahetuse eeliseid, säilitades samas teabevahetuse turvalisuse, peaksid liikmesriigid kasutama asjaomast eiramisjuhtumite haldamise süsteemi (IMS), mis põhineb komisjoni loodud pettustevastase infosüsteemi platvormil.

               (6)

               Liikmesriigid ja komisjon peaksid tagama, et andmete edastamine eiramisjuhtumite haldamise süsteemi kaudu toimub turvalisel viisil, millega tagatakse andmete kättesaadavus, terviklikkus, autentsus ning konfidentsiaalsus.

               (7)

               Selleks et tagada esitatava teabe võrreldavus, tuleb eeskirjade eiramist käsitlevates aruannetes kasutada ainsa vääringuna eurot. Nende liikmesriikide puhul, kes ei ole võtnud eurot kasutusele omavääringuna, tuleb kindlaks määrata vahetuskurss, mida kasutatakse asjaomaste summade eurodesse ümberarvestamiseks, ja vahetuskurss, mida kasutatakse kulude puhul, mida ei ole kajastatud sertifitseerimisasutuse raamatupidamisarvestuses.

               (8)

               Käesolevas määruses sätestatud meetmed on kooskõlas määruse (EL) nr 1303/2013 artikli 150 lõike 1 kohaselt asutatud Euroopa struktuuri- ja investeerimisfondide koordineerimiskomitee seisukohaga.

               (9)

               Kuna asjaomaste fondide puhul on makseid juba tehtud ja eeskirju on võidud eirata, tuleks käesoleva määruse sätteid kohaldada viivitamata. Seepärast peaks käesolev määrus jõustuma järgmisel päeval pärast selle avaldamist Euroopa Liidu Teatajas,

         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesolevas määruses sätestatakse määruse (EL) nr 1303/2013 artikli 122 lõike 2 kuuendas punktis osutatud eeskirjade eiramist käsitlevate aruannete esitamise sagedus ja aruandluse vorm.
   Artikkel 2
   Eeskirjade eiramist käsitlevate aruannete esitamise sagedus
   1.   Kahe kuu jooksul pärast iga kvartali lõppu esitavad liikmesriigid komisjonile delegeeritud määruse (EL) 2015/1970 artikli 3 kohase eeskirjade eiramist käsitleva esialgse aruande.
   2.   Liikmesriigid esitavad komisjonile delegeeritud määruse (EL) 2015/1970 artiklis 4 osutatud järelaruande pärast asjakohase teabe saamist võimalikult kiiresti.
   3.   Liikmesriigid teavitavad avastatud või arvatavatest eeskirjade eiramistest viivitamata komisjoni, samuti teatavad nad teistest asjaga seotud liikmesriikidest, kui on alust arvata, et eeskirjade eiramise tagajärjed võivad üle kanduda väljapoole liikmesriigi territooriumi.
   Artikkel 3
   Aruandluse vorm
   Delegeeritud määruse (EL) 2015/1970 artiklites 3 ja 4 osutatud teave saadetakse komisjoni loodud eiramisjuhtumite haldamise süsteemi kaudu elektrooniliselt.
   Artikkel 4
   Euro kasutamine
   1.   Liikmesriikide poolt aruannetes kajastatavad summad esitatakse eurodes.
   2.   Liikmesriigid, kes ei ole võtnud eurot kasutusele omavääringuna delegeeritud määruse (EL) 2015/1970 artikli 3 lõike 2 kohase aruande esitamise kuupäevaks, arvestavad omavääringus olevad summad ümber eurodesse vastavalt määruse (EL) nr 1303/2013 artiklile 133 või vajaduse korral määruse (EL) nr 1299/2013 (9) artiklile 28. Kui kulusid ei ole kajastatud sertifitseerimisasutuse raamatupidamisarvestuses, kasutatakse kõige hiljutisemat igakuist raamatupidamise vahetuskurssi, mille komisjon on elektrooniliselt avaldanud esialgse aruande esitamise seisuga.
   Artikkel 5
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. juuli 2015

            Komisjoni nimel

            president

         Jean-Claude JUNCKER

      (1)  ELT L 347, 20.12.2013, lk 320.

      (2)  Komisjoni delegeeritud määrus (EL) 2015/1970, 8. juuli 2015, millega täiendatakse Euroopa Parlamendi ja nõukogu määrust (EL) nr 1303/2013 erisätetega, mis käsitlevad eeskirjade eiramisest teatamist seoses Euroopa Regionaalarengu Fondi, Euroopa Sotsiaalfondi, Ühtekuuluvusfondi ning Euroopa Merendus- ja Kalandusfondiga (vt käesoleva Euroopa Liidu Teataja lk 1).

      (3)  Euroopa Parlamendi ja nõukogu määrus (EL) nr 1306/2013, 17. detsember 2013, ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).

      (4)  Euroopa Parlamendi ja nõukogu määrus (EL) nr 223/2014, 11. märts 2014, mis käsitleb Euroopa abifondi enim puudustkannatavate isikute jaoks (ELT L 72, 12.3.2014, lk 1).

      (5)  Euroopa Parlamendi ja nõukogu määrus (EL) nr 514/2014, 16. aprill 2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted (ELT L 150, 20.5.2014, lk 112).

      (6)  Komisjoni rakendusmäärus (EL) 2015/1975, 8. juuli 2015, millega nähakse kooskõlas Euroopa Parlamendi ja nõukogu määrusega (EL) nr 1306/2013 ette eeskirjade eiramist käsitlevate aruannete esitamise sagedus ja aruandluse vorm seoses Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondiga (EAFRD) (vt käesoleva Euroopa Liidu Teataja lk 23).

      (7)  Komisjoni rakendusmäärus (EL) 2015/1976, 8. juuli 2015, millega nähakse kooskõlas Euroopa Parlamendi ja nõukogu määrusega (EL) nr 223/2014 ette eeskirjade eiramist käsitlevate aruannete esitamise sagedus ja aruandluse vorm seoses enim puudust kannatavate isikute jaoks loodud Euroopa abifondiga (vt käesoleva Euroopa Liidu Teataja lk 26).

      (8)  Komisjoni rakendusmäärus (EL) 2015/1977, 8. juuli 2015, millega nähakse kooskõlas Euroopa Parlamendi ja nõukogu määrusega (EL) nr 514/2014 ette eeskirjade eiramist käsitlevate aruannete esitamise sagedus ja aruandluse vorm seoses Varjupaiga-, Rände- ja Integratsioonifondiga ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendiga (vt käesoleva Euroopa Liidu Teataja lk 29).

      (9)  Euroopa Parlamendi ja nõukogu määrus (EL) nr 1299/2013, 17. detsember 2013, erisätete kohta, mis käsitlevad Euroopa Regionaalarengu Fondist toetuse andmist Euroopa territoriaalse koostöö eesmärgil (ELT L 347, 20.12.2013, lk 259).


title: Komisjoni rakendusmäärus (EL) 2016/569, 12. aprill 2016, millega muudetakse nõukogu määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid

text:
               13.4.2016

               ET

               Euroopa Liidu Teataja

               L 97/6

         KOMISJONI RAKENDUSMÄÄRUS (EL) 2016/569,
   12. aprill 2016,
   millega muudetakse nõukogu määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 27. märtsi 2007. aasta määrust (EÜ) nr 329/2007, mis käsitleb Korea Rahvademokraatliku Vabariigi vastu suunatud piiravaid meetmeid, (1) eriti selle artikli 13 lõike 1 punkti d,
   ning arvestades järgmist:

               (1)

               Määruse (EÜ) nr 329/2007 IV lisas on loetletud isikud, üksused ja asutused, kelle on kindlaks määranud ÜRO Julgeolekunõukogu sanktsioonide komitee või ÜRO Julgeolekunõukogu ja kelle suhtes vastavalt määrusele kohaldatakse rahaliste vahendite ja majandusressursside külmutamist.

               (2)

               ÜRO Julgeolekunõukogu komitee otsustas 21. märtsil 2016 resolutsiooni 1718 (2006) alusel, et ÜRO Julgeolekunõukogu resolutsioonis (UNSCR) 2270 (2016) kindlaks määratud neli laeva ei ole Ocean Maritime Management'i kontrolli all olevad ega tema poolt käitatavad majandusressursid ning seepärast ei tuleks nende suhtes kohaldada resolutsiooniga UNSCR 1718 (2006) kehtestatud varade külmutamist.

               (3)

               Seepärast tuleks määruse (EÜ) nr 329/2007 IV lisa vastavalt ajakohastada,

         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 329/2007 IV lisa muudetakse vastavalt käesoleva määruse lisale.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 12. aprill 2016

            Komisjoni nimel

            presidendi eest

            välispoliitika vahendite talituse direktor

      (1)  ELT L 88, 29.3.2007, lk 1.

      LISA
      Määruse (EÜ) nr 329/2007 IV lisas asendatakse kirje „Ocean Maritime Management Company, Limited (OMM) (teise nimega OMM). Aadress: Donghung Dong, Central District, PO Box 120, Pyongyang, Korea Rahvademokraatlik Vabariik; b) Dongheung-dong Changgwang Street, Chung-Ku, PO Box 125, Pyongyang, Korea Rahvademokraatlik Vabariik. Muu teave: a) International Maritime Organization (IMO) Number: 1790183; b) Ocean Maritime Management Company, Limited'il oli tähtis osa peidetud relvalasti ja relvadega seotud materjali veo korraldamises Kuubalt Korea Rahvademokraatlikku Vabariiki juulis 2013. Nii toetas äriühing Ocean Maritime Management Company, Limited tegevust, mis on resolutsioonidega keelatud – nimelt on resolutsiooniga 1718 (2006), mida on muudetud resolutsiooniga 1874 (2009), kehtestatud relvaembargo –, ning aitas kaasa kõnealuste resolutsioonidega kehtestatud meetmete eiramisele, c) Ocean Maritime Management Company, Limited käitab/haldab järgmiste IMO numbritega laevu: a) Chol Ryong (Ryong Gun Bong) 8606173, b) Chong Bong (Greenlight) (Blue Nouvelle) 8909575, c) Chong Rim 2 8916293, d) Dawnlight 9110236, e) Ever Bright 88 (J Star) 8914934, f) Gold Star 3 (benevolence 2) 8405402, g) Hoe Ryong 9041552, h) Hu Chang (O Un Chong Nyon) 8330815, i) Hui Chon (Hwang Gum San 2) 8405270, j) JH 86 8602531, k) Ji Hye San (Hyok Sin 2) 8018900, l) Jin Tai 9163154, m) Jin Teng 9163166, n) Kang Gye (Pi Ryu Gang) 8829593, o) Mi Rim 8713471, p) Mi Rim 2 9361407, q) Rang (Po Thong Gang) 8829555, r) Orion Star (Richocean) 9333589, s) Ra Nam 2 8625545, t) Ra Nam 3 9314650, u) Ryo Myong 8987333, v) Ryong Rim (Jon Jin 2) 8018912, w) Se Pho (Rak Won 2) 8819017, x) Songjin (Jang Ja San Chong Nyon Ho) 8133530, y) South Hill 2 8412467, z) South Hill 5 9138680, aa) Tan Chon (Ryon Gang 2) 7640378, bb) Thae Pyong San (Petrel 1) 9009085, cc) Tong Hung San (Chong Chon Gang) 7937317, dd) Grand Karo 8511823, ee) Tong Hung 8661575. Loetellu kandmise kuupäev: 28.7.2014.” pealkirja „Juriidilised isikud, üksused ja asutused” all järgmisega:

         „Ocean Maritime Management Company, Limited (OMM) (teise nimega OMM). Aadress: Donghung Dong, Central District, PO Box 120, Pyongyang, Korea Rahvademokraatlik Vabariik; b) Dongheung-dong Changgwang Street, Chung-Ku, PO Box 125, Pyongyang, Korea Rahvademokraatlik Vabariik. Muu teave: a) International Maritime Organization (IMO) Number: 1790183; b) Ocean Maritime Management Company, Limited'il oli tähtis osa peidetud relvalasti ja relvadega seotud materjali veo korraldamises Kuubalt Korea Rahvademokraatlikku Vabariiki juulis 2013. Nii toetas äriühing Ocean Maritime Management Company, Limited tegevust, mis on resolutsioonidega keelatud – nimelt on resolutsiooniga 1718 (2006), mida on muudetud resolutsiooniga 1874 (2009), kehtestatud relvaembargo –, ning aitas kaasa kõnealuste resolutsioonidega kehtestatud meetmete eiramisele, c) Ocean Maritime Management Company, Limited käitab/haldab järgmiste IMO numbritega laevu: a)Chol Ryong (Ryong Gun Bong) 8606173, b) Chong Bong (Greenlight) (Blue Nouvelle) 8909575, c) Chong Rim 2 8916293, d) Dawnlight 9110236, e) Ever Bright 88 (J Star) 8914934, f) Gold Star 3 (benevolence 2) 8405402, g) Hoe Ryong 9041552, h) Hu Chang (O Un Chong Nyon) 8330815, i) Hui Chon (Hwang Gum San 2) 8405270, j) Ji Hye San (Hyok Sin 2) 8018900, k) Kang Gye (Pi Ryu Gang) 8829593, l) Mi Rim 8713471, m) Mi Rim 2 9361407, n) Rang (Po Thong Gang) 8829555, o) Orion Star (Richocean) 9333589, p) Ra Nam 2 8625545, q) Ra Nam 3 9314650, r) Ryo Myong 8987333, s) Ryong Rim (Jon Jin 2) 8018912, t) Se Pho (Rak Won 2) 8819017, u) Songjin (Jang Ja San Chong Nyon Ho) 8133530, v) South Hill 2 8412467, w) South Hill 5 9138680, x) Tan Chon (Ryon Gang 2) 7640378, y) Thae Pyong San (Petrel 1) 9009085, z) Tong Hung San (Chong Chon Gang) 7937317, aa) Tong Hung 8661575. Loetellu kandmise kuupäev: 28.7.2014.”


title: Komisjoni rakendusmäärus (EL) 2015/1976, 8. juuli 2015, millega nähakse kooskõlas Euroopa Parlamendi ja nõukogu määrusega (EL) nr 223/2014 ette eeskirjade eiramist käsitlevate aruannete esitamise sagedus ja aruandluse vorm seoses enim puudust kannatavate isikute jaoks loodud Euroopa abifondiga

text:
               10.11.2015

               ET

               Euroopa Liidu Teataja

               L 293/26

         KOMISJONI RAKENDUSMÄÄRUS (EL) 2015/1976,
   8. juuli 2015,
   millega nähakse kooskõlas Euroopa Parlamendi ja nõukogu määrusega (EL) nr 223/2014 ette eeskirjade eiramist käsitlevate aruannete esitamise sagedus ja aruandluse vorm seoses enim puudust kannatavate isikute jaoks loodud Euroopa abifondiga
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 11. märtsi 2014. aasta määrust (EL) nr 223/2014, mis käsitleb Euroopa abifondi enim puudustkannatavate isikute jaoks, (1) eriti selle artikli 30 lõike 2 kuuendat lõiku,
   ning arvestades järgmist:

               (1)

               Vastavalt määruse (EL) nr 223/2014 artikli 30 lõikele 2 ja kooskõlas komisjoni delegeeritud määruse (EL) 2015/1972 (2) sätetega peavad liikmesriigid teatama eeskirjade eiramisest.

               (2)

               Liidu finantshuvid peaksid olema kaitstud samal viisil, sõltumata fondist, mida kasutatakse teatavate eesmärkide saavutamiseks. Selleks on määrusega (EL) nr 223/2014 ning Euroopa Parlamendi ja nõukogu määrustega (EL) nr 1303/2013, (3) (EL) nr 1306/2013 (4) ja (EL) nr 514/2014 (5) antud komisjonile õigus võtta vastu eeskirjade eiramisest teatamist käsitlevad eeskirjad. Selleks et tagada samade eeskirjade kohaldamine kõigi kõnealuste määrustega reguleeritud fondide suhtes, on oluline näha käesolevas määruses ette samasugused sätted, nagu on sätestatud komisjoni rakendusmäärustes (EL) 2015/1974, (6) (EL) 2015/1975 (7) ja (EL) 2015/1977 (8).

               (3)

               Selleks et tagada eeskirjade eiramise juhtude tõhus analüüs ja üldine haldamine, peavad liikmesriigid korrapäraselt ja õigel ajal esitama komisjonile tuvastatud eiramiste kohta asjakohase teabe. Liidu finantshuvide kaitsmiseks tuleb sätestada kõnealuse teabe esitamise ühtsed tingimused, eelkõige teabe esitamise sagedus ja vorm.

               (4)

               Selleks et hoida ära eeskirjade eiramise tagajärgede ülekandumist aruandvast liikmesriigist väljapoole, peaks liikmesriik teatama komisjonile sellistest eeskirjade eiramistest võimalikult kiiresti.

               (5)

               Selleks et täielikult ära kasutada elektroonilise teabevahetuse eeliseid, säilitades samas teabevahetuse turvalisuse, peaksid liikmesriigid kasutama asjaomast eiramisjuhtumite haldamise süsteemi (IMS), mis põhineb komisjoni loodud pettustevastase infosüsteemi platvormil.

               (6)

               Liikmesriigid ja komisjon peaksid tagama, et andmete edastamine eiramisjuhtumite haldamise süsteemi kaudu toimub turvalisel viisil, millega tagatakse andmete kättesaadavus, terviklikkus, autentsus ning konfidentsiaalsus.

               (7)

               Selleks et tagada esitatava teabe võrreldavus, tuleb eeskirjade eiramist käsitlevates aruannetes kasutada ainsa vääringuna eurot. Liikmesriikide puhul, kes ei ole võtnud eurot kasutusele omavääringuna, tuleb kindlaks määrata vahetuskurss, mida kasutatakse asjaomaste summade eurodesse ümberarvestamiseks, ja vahetuskurss, mida kasutatakse kulude puhul, mida ei ole kajastatud sertifitseerimisasutuse raamatupidamisarvestuses.

               (8)

               Käesolevas määruses sätestatud meetmed on kooskõlas määruse (EL) nr 223/2014 artikli 63 kohaselt asutatud komitee seisukohaga.

               (9)

               Kuna fondi puhul on makseid juba tehtud ja võib aset leida eeskirjade eiramist, tuleks käesoleva määruse sätteid kohaldada viivitamata. Seepärast peaks käesolev määrus jõustuma järgmisel päeval pärast selle avaldamist Euroopa Liidu Teatajas,

         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesolevas määruses sätestatakse määruse (EL) nr 223/2014 artikli 30 lõike 2 kuuendas lõigus osutatud eeskirjade eiramist käsitlevate aruannete esitamise sagedus ja aruandluse vorm.
   Artikkel 2
   Eeskirjade eiramist käsitlevate aruannete esitamise sagedus
   1.   Kahe kuu jooksul pärast iga kvartali lõppu esitavad liikmesriigid komisjonile delegeeritud määruse (EL) 2015/1972 artikli 3 kohase eeskirjade eiramist käsitleva esialgse aruande.
   2.   Liikmesriigid esitavad komisjonile delegeeritud määruse (EL) 2015/1972 artiklis 4 osutatud järelaruande pärast asjakohase teabe saamist võimalikult kiiresti.
   3.   Liikmesriigid teavitavad avastatud või arvatavatest eeskirjade eiramistest viivitamata komisjoni, samuti teatavad nad teistest asjaga seotud liikmesriikidest, kui on alust arvata, et eeskirjade eiramise tagajärjed võivad üle kanduda väljapoole liikmesriigi territooriumi.
   Artikkel 3
   Aruandluse vorm
   Delegeeritud määruse (EL) 2015/1972 artiklites 3 ja 4 osutatud teave saadetakse komisjoni loodud eiramisjuhtumite haldamise süsteemi kaudu elektrooniliselt.
   Artikkel 4
   Euro kasutamine
   1.   Liikmesriikide poolt aruannetes kajastatavad summad esitatakse eurodes.
   2.   Liikmesriigid, kes ei ole võtnud eurot kasutusele omavääringuna delegeeritud määruse (EL) 2015/1972 artikli 3 lõike 2 kohase aruande esitamise kuupäevaks, arvestavad omavääringus olevad summad ümber eurodesse vastavalt määruse (EL) nr 223/2014 artiklile 43. Kui kulusid ei ole kajastatud sertifitseerimisasutuse raamatupidamisarvestuses, kasutatakse kõige hiljutisemat igakuist raamatupidamise vahetuskurssi, mille komisjon on elektrooniliselt avaldanud esialgse aruande esitamise seisuga.
   Artikkel 5
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 8. juuli 2015

            Komisjoni nimel

            president

         Jean-Claude JUNCKER

      (1)  ELT L 72, 12.3.2014, lk 1.

      (2)  Komisjoni delegeeritud määrus (EL) 2015/1972, 8. juuli 2015, millega täiendatakse Euroopa Parlamendi ja nõukogu määrust (EL) nr 223/2014 erisätetega, mis käsitlevad eeskirjade eiramisest teatamist seoses enim puudust kannatavate isikute jaoks loodud Euroopa abifondiga (vt käesoleva Euroopa Liidu Teataja lk 11).

      (3)  Euroopa Parlamendi ja nõukogu määrus (EL) nr 1303/2013, 17. detsember 2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320).

      (4)  Euroopa Parlamendi ja nõukogu määrus (EL) nr 1306/2013, 17. detsember 2013, ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549).

      (5)  Euroopa Parlamendi ja nõukogu määrus (EL) nr 514/2014, 16. aprill 2014, millega sätestatakse Varjupaiga-, Rände- ja Integratsioonifondi ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendi suhtes kohaldatavad üldsätted (ELT L 150, 20.5.2014, lk 112).

      (6)  Komisjoni rakendusmäärus (EL) 2015/1974, 8. juuli 2015, millega nähakse kooskõlas Euroopa Parlamendi ja nõukogu määrusega (EL) nr 1303/2013 ette eeskirjade eiramist käsitlevate aruannete esitamise sagedus ja aruandluse vorm seoses Euroopa Regionaalarengu Fondi, Euroopa Sotsiaalfondi, Ühtekuuluvusfondi ning Euroopa Merendus- ja Kalandusfondiga (vt käesoleva Euroopa Liidu Teataja lk 20).

      (7)  Komisjoni rakendusmäärus (EL) 2015/1975, 8. juuli 2015, millega nähakse kooskõlas Euroopa Parlamendi ja nõukogu määrusega (EL) nr 1306/2013 ette eeskirjade eiramist käsitlevate aruannete esitamise sagedus ja aruandluse vorm seoses Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondiga (EAFRD) (vt käesoleva Euroopa Liidu Teataja lk 23).

      (8)  Komisjoni rakendusmäärus (EL) 2015/1977, 8. juuli 2015, millega nähakse kooskõlas Euroopa Parlamendi ja nõukogu määrusega (EL) nr 514/2014 ette eeskirjade eiramist käsitlevate aruannete esitamise sagedus ja aruandluse vorm seoses Varjupaiga-, Rände- ja Integratsioonifondiga ning politseikoostöö, kuritegevuse tõkestamise ja selle vastu võitlemise ning kriisiohje rahastamisvahendiga (vt käesoleva Euroopa Liidu Teataja lk 29).


title: Komisjoni rakendusmäärus (EL) nr 11/2012, 9. jaanuar 2012 , millega kehtestatakse kindlad impordiväärtused, et määrata kindlaks teatava puu- ja köögivilja hind piiril

text:
               10.1.2012

               ET

               Euroopa Liidu Teataja

               L 6/3

         KOMISJONI RAKENDUSMÄÄRUS (EL) nr 11/2012,
   9. jaanuar 2012,
   millega kehtestatakse kindlad impordiväärtused, et määrata kindlaks teatava puu- ja köögivilja hind piiril
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (1),
   võttes arvesse komisjoni 7. juuni 2011. aasta rakendusmäärust (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga, (2) eriti selle artikli 136 lõiget 1,
   ning arvestades järgmist:

               (1)

               Määruses (EL) nr 543/2011 on sätestatud vastavalt mitmepoolsete kaubandusläbirääkimiste Uruguay vooru tulemustele kriteeriumid, mille alusel kehtestab komisjon kolmandatest riikidest importimisel kõnealuse määruse XVI lisa A osas sätestatud toodete ja ajavahemike kohta kindlad impordiväärtused.

               (2)

               Iga turustuspäeva kindel impordiväärtus on arvutatud rakendusmääruses (EL) nr 543/2011 artikli 136 lõike 1 kohaselt, võttes arvesse päevaandmete erinevust. Seetõttu peaks käesolev määrus jõustuma selle Euroopa Liidu Teatajas avaldamise kuupäeval,

         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas määratakse kindlaks rakendusmääruse (EL) nr 543/2011 artikliga 136 ette nähtud kindlad impordiväärtused.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. jaanuar 2012

            Komisjoni nimel presidendi eest

            põllumajanduse ja maaelu arengu peadirektor

         José Manuel SILVA RODRÍGUEZ

      (1)  ELT L 299, 16.11.2007, lk 1.

      (2)  ELT L 157, 15.6.2011, lk 1.

      LISA
      Kindlad impordiväärtused, et määrata kindlaks teatava puu- ja köögivilja hind piiril

                  (eurot 100 kg kohta)

                  CN-kood

                  Kolmanda riigi kood (1)

                  Kindel impordiväärtus

                  0702 00 00

                  MA

                  60,0

                  TN

                  101,1

                  TR

                  86,6

                  ZZ

                  82,6

                  0707 00 05

                  EG

                  182,1

                  TR

                  155,0

                  ZZ

                  168,6

                  0709 91 00

                  EG

                  208,4

                  ZZ

                  208,4

                  0709 93 10

                  MA

                  57,7

                  TR

                  102,6

                  ZZ

                  80,2

                  0805 10 20

                  CL

                  33,0

                  MA

                  62,6

                  TR

                  61,8

                  ZZ

                  52,5

                  0805 20 10

                  MA

                  74,1

                  ZZ

                  74,1

                  0805 20 30, 0805 20 50, 0805 20 70, 0805 20 90

                  IL

                  74,4

                  MA

                  62,0

                  TR

                  89,1

                  ZZ

                  75,2

                  0805 50 10

                  AR

                  53,1

                  MA

                  126,4

                  TR

                  47,0

                  ZZ

                  75,5

                  0808 10 80

                  CA

                  125,9

                  US

                  94,3

                  ZA

                  128,3

                  ZZ

                  116,2

                  0808 30 90

                  CN

                  107,0

                  US

                  112,3

                  ZZ

                  109,7

         (1)  Riikide nomenklatuur on sätestatud komisjoni määruses (EÜ) nr 1833/2006 (ELT L 354, 14.12.2006, lk 19). Kood „ZZ” tähistab „muud päritolu”.


title: Komisjoni rakendusmäärus (EL) nr 1403/2013, 19. detsember 2013 , millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Liquirizia di Calabria (KPN)]

text:
               21.12.2013

               ET

               Euroopa Liidu Teataja

               L 349/86

         KOMISJONI RAKENDUSMÄÄRUS (EL) nr 1403/2013,
   19. detsember 2013,
   millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [Liquirizia di Calabria (KPN)]
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
   ning arvestades järgmist:

               (1)

               Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Itaalia taotluse saada heakskiit komisjoni määrusega (EL) nr 1072/2011 (2) registreeritud kaitstud päritolunimetuse „Liquirizia di Calabria” spetsifikaadi muudatusele.

               (2)

               Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas
                   (3).

               (3)

               Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleb spetsifikaadi muudatus heaks kiita,

         ON VASTU VÕTNUD KÄESOLEVA MÄÄRUSE:
   Artikkel 1
   Kiidetakse heaks Euroopa Liidu Teatajas avaldatud spetsifikaadi muudatus seoses käesoleva määruse lisas esitatud nimetusega.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 19. detsember 2013

            Komisjoni nimel presidendi eest

            komisjoni liige

         Dacian CIOLOȘ

      (1)  ELT L 343, 14.12.2012, lk 1.

      (2)  ELT L 278, 25.10.2011, lk 1.

      (3)  ELT C 219, 31.7.2013, lk 12.

      LISA
      Aluslepingu I lisas loetletud inimtoiduks ettenähtud põllumajandustooted

         Klass 1.8.   Aluslepingu I lisas loetletud muud tooted (vürtsid jne)

      Määruse (EL) nr 1151/2012 I lisa I punktis loetletud põllumajandustooted ja toit

         Klass 2.4.   Leib, valikpagaritooted, koogid, kondiitritooted, küpsised ja muud pagaritooted

      ITAALIA
      Liquirizia di Calabria (KPN)


title: Komisjoni rakendusmäärus (EL) nr 251/2012, 21. märts 2012 , millega kehtestatakse kindlad impordiväärtused, et määrata kindlaks teatava puu- ja köögivilja hind piiril

text:
               22.3.2012

               ET

               Euroopa Liidu Teataja

               L 82/5

         KOMISJONI RAKENDUSMÄÄRUS (EL) nr 251/2012,
   21. märts 2012,
   millega kehtestatakse kindlad impordiväärtused, et määrata kindlaks teatava puu- ja köögivilja hind piiril
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 22. oktoobri 2007. aasta määrust (EÜ) nr 1234/2007, millega kehtestatakse põllumajandusturgude ühine korraldus ning mis käsitleb teatavate põllumajandustoodete erisätteid (ühise turukorralduse ühtne määrus) (1),
   võttes arvesse komisjoni 7. juuni 2011. aasta rakendusmäärust (EL) nr 543/2011, millega kehtestatakse nõukogu määruse (EÜ) nr 1234/2007 üksikasjalikud rakenduseeskirjad seoses puu- ja köögiviljasektori ning töödeldud puu- ja köögivilja sektoriga, (2) eriti selle artikli 136 lõiget 1,
   ning arvestades järgmist:

               (1)

               Määruses (EL) nr 543/2011 on sätestatud vastavalt mitmepoolsete kaubandusläbirääkimiste Uruguay vooru tulemustele kriteeriumid, mille alusel kehtestab komisjon kolmandatest riikidest importimisel kõnealuse määruse XVI lisa A osas sätestatud toodete ja ajavahemike kohta kindlad impordiväärtused.

               (2)

               Iga turustuspäeva kindel impordiväärtus on arvutatud rakendusmääruses (EL) nr 543/2011 artikli 136 lõike 1 kohaselt, võttes arvesse päevaandmete erinevust. Seetõttu peaks käesolev määrus jõustuma selle Euroopa Liidu Teatajas avaldamise kuupäeval,

         ON VASTU VÕTNUD KÄESOLEVA MÄÄRUSE:
   Artikkel 1
   Käesoleva määruse lisas määratakse kindlaks rakendusmääruse (EL) nr 543/2011 artikliga 136 ette nähtud kindlad impordiväärtused.
   Artikkel 2
   Käesolev määrus jõustub Euroopa Liidu Teatajas avaldamise päeval.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 21. märts 2012

            Komisjoni nimel presidendi eest

            põllumajanduse ja maaelu arengu peadirektor

         José Manuel SILVA RODRÍGUEZ

      (1)  ELT L 299, 16.11.2007, lk 1.

      (2)  ELT L 157, 15.6.2011, lk 1.

      LISA
      Kindlad impordiväärtused, et määrata kindlaks teatava puu- ja köögivilja hind piiril

                  (eurot 100 kg kohta)

                  CN-kood

                  Kolmanda riigi kood (1)

                  Kindel impordiväärtus

                  0702 00 00

                  IL

                  188,6

                  JO

                  64,0

                  MA

                  47,9

                  TN

                  68,9

                  TR

                  96,0

                  ZZ

                  93,1

                  0707 00 05

                  JO

                  107,2

                  TR

                  165,2

                  ZZ

                  136,2

                  0709 91 00

                  EG

                  76,0

                  ZZ

                  76,0

                  0709 93 10

                  JO

                  225,1

                  MA

                  55,1

                  TR

                  127,5

                  ZZ

                  135,9

                  0805 10 20

                  EG

                  52,6

                  IL

                  79,2

                  MA

                  52,2

                  TN

                  80,1

                  TR

                  70,0

                  ZZ

                  66,8

                  0805 50 10

                  EG

                  43,8

                  TR

                  52,6

                  ZZ

                  48,2

                  0808 10 80

                  AR

                  89,5

                  BR

                  83,2

                  CA

                  125,0

                  CL

                  84,7

                  CN

                  108,7

                  MK

                  31,8

                  US

                  160,0

                  UY

                  74,9

                  ZA

                  119,9

                  ZZ

                  97,5

                  0808 30 90

                  AR

                  85,1

                  CL

                  123,8

                  CN

                  63,0

                  ZA

                  91,4

                  ZZ

                  90,8

         (1)  Riikide nomenklatuur on sätestatud komisjoni määruses (EÜ) nr 1833/2006 (ELT L 354, 14.12.2006, lk 19). Kood „ZZ” tähistab „muud päritolu”.